BJP बोली- कश्मीरी पंडितों को लोकतांत्रिक हक देने की दिशा में बड़ा कदम
Voter Lists Of Kashmiri Migrants Will Be Prepared In New Delhi, Jammu And Udhampu, BJP बोली- कश्मीरी पंडितों को लोकतांत्रिक हक देने की दिशा में बड़ा कदम
विस्थापित कश्मीरी पंडितों को कश्मीर का वोटर बनाने के लिए प्रशासन अभियान चला रहा है। देश भर में बसे लगभग 1.20 लाख विस्थापित कश्मीरी प्रवासियों को कश्मीर में वास्तविक मतदाता बनाने के लिए 20 टीमें बनी हैं। राहत और पुनर्वास संगठन की टीमें पहले ही मुंबई, पुणे और चंडीगढ़ का दौरा कर चुकी हैं। अब बेंगलुरू, अहमदाबाद और दिल्ली एनसीआर जाएंगी।
यह पहली बार है कि सरकार ने कश्मीरी पंडित विस्थापितों को लोकतांत्रिक प्रक्रिया में शामिल करने का प्रयास किया है। कई कश्मीरी पंडित जहां रह रहे हैं, वहां के वोटर हैं। जम्मू-कश्मीर के मतदाता के रूप में पात्र होने के लिए उन्हें वर्तमान पते पर बना वोटर कार्ड रद्द कराना होगा क्योंकि चुनाव आयोग का साफ निर्देश है कि भारत में एक व्यक्ति एक समय पर सिर्फ एक जगह से वोटर हो सकता है।
वोटर लिस्ट में नामांकन प्रक्रिया 20 अप्रैल को पूरी होगी। उल्लेखनीय है कि भाजपा सभी कश्मीरी पंडितों को कश्मीर के ही मतदाताओं के रूप में नामांकित करने के लिए चुनाव आयोग से पैरवी कर रही है। पिछले विधानसभा चुनावों में कुछ अलगाववादी संगठनों द्वारा बहिष्कार के फरमान के कारण कश्मीर की कई सीटों पर बहुत कम वोटिंग दर्ज की गई थी।
18 की उम्र वाले नए कश्मीरी वोटरों को भरवा रहे फॉर्म
अभियान के तहत देश के विभिन्न हिस्सों में रह रहे 18 साल की उम्र वाले नए कश्मीरी पंडित वोटरों को फॉर्म भरवा रहे हैं। प्रशासन का मानना है कि विस्थापित कश्मीरी पंडितों की नई पीढ़ी को कश्मीर की वोटर आईडी ही बनवाई जाए। भाजपा के प्रवक्ता अजय भारती ने इसे कश्मीरी पंडितों को लोकतांत्रिक हक देने की दिशा में बड़ा कदम बताया है।
गैर-मुस्लिम वोटरों में भी दिखा था बहिष्कार का असर
2014 के विस चुनावों में जम्मू-कश्मीर में 61% वोटिंग हुई। हालांकि कई निर्वाचन क्षेत्रों में चुनावों का बहिष्कार हुआ। श्रीनगर में हबाकदल और अमीराकदल में मतदान वोटिंग क्रमशः 21 और 24.8% हुई। दोनों निर्वाचन क्षेत्रों में पंडितों की महत्वपूर्ण आबादी है। इसी तरह सोपोर में 30% और त्राल में 37% वोटिंग हुई। यहां भी प्रवासी और गैर-मुस्लिम वोटरों काफी संख्या में हैं।